Tokayev Dibêje Hêzên bi Pêşengîya Rûsyayê ji Qazaqistanê Vedikişin
Wezareta Karên Navxwe ya Qazaqistanê dibêje ku 9 hezar û 900 kes jiber xwepêşandanan hatine desteser kirin
Serokê Qazaqistanê Kasim Comert Tokayev îro Sêşemê ragihand ku hevalbendîya ewlekarîyê ya bi pêşengîya Rûsyayê piştî ku erkê xwe temam bike ewê di nav du rojan de dest bi vekişandina hêzên xwe bike. Hêzên Rêxistina Peymana Ewlekarîya Kolektîf (CTSO) ku bi piranî ji leşkerên Rûsî pêk tên Hefteya borî li Qazaqistanê hatin bicih kirin. Tokayev da zanîn ku hêzên CSTO bi gelemperî peywira xwe ya li welêt qedandiye û ewê di nav du rojan de dest bi vekişandina leşkerên xwe bike. Hevdem, wî destnîşan kir ku pêyvajoya vekişînê ewê ji 10 rojan dirêjtir nebe. Rêxistina CTSO hevalbendîya leşkerî ya şeş dewletên Sovyeta berê ye ku ser daxwaza Tokayev hatibûn Qazaqistanê ku serhildana kujer ya giştî ya li welêt bidin sekinandin. Xwepêşandanên jiber bilindbûna bihayê gazê li welatê Asyaya Navîn ya dewlemend ya petrol û gazê ku 19 milyon kes dijîn di 2'yê Rêbendanê destpê kirin û li seranserê welêt belav bûn. Xwepêşanderan nerazîbûna berfireh ya dijî hikûmeta otorîter nîşan dan û piştre tundî derket holê û herwiha bi dehan sîvîl û polîs hatin kuştin. Li Almata, paytexta berê û bajarê herî mezin yê Qazaqistanê, xwepêşanderan agir berdan avahîyên hikûmetê û bo demeke kurt balafirgeh girtin. Lê, di dawîya hefteyê de, alozî bi glemperî hate rawestandin. Tokayev îro li parlementoya Qazaqistanê axifî. Serok Tokayev jibo alozîyan "terorîstên" ku ji hêla derve ve tên piştgirîkirin tawanbar kir û israr kir ku daxwaza wî ya ser alîkarîya ji CSTO re rewa bû. “Dema ku ev biryar hat girtin, me dikarîbû kontrola Almata ya ku ji alîyê terorîstan ve dihat wêran kirin, bi tevahî winda bikira. Heke me Almata winda bikira, me yê paytext û tevahîya welêt winda bikira," Tokayev got. Ji alîyê din ve, rojnamevanan ji berdevikê Kremlênê Dmitry Peskov pirsîn ku gelo bo vekîşîna hêzên CSTO ne zû ye jiber ku ew tenê pênc roj berê hatine Qazaxistanê kirin. Peskov ragihand ku biryara dema vekişînê "bi tevahî" mafê Qaqaxistanê ye. "Ev nirxandina wan e û mafê me tune ku em destwerdanê bikin," Peskov got Tokayev îro erkdarkirina serokwezîrê nû Alîxan Smaîlov jî dîyar kir. Smaîlov yê 49 salî, berê wezîrê darayî û cîgirê yekê yê serokwezîrê Qazaqistanê bû. Tokayev got ku "nêrîna Smaîlof ya ser siberoja aborîyê hê jî bi heman rengî bandor e." Hikûmeta Kazaqistanê hefteya borî ji kar vekişîya, ya ku wek yek ji çend tawîzên ku bo aramkirina xwepêşanderan tê dîtin, tevî rawestanina bilindkirina bihayên gazê bo 180 rojan. Hevdem, Nursultan Nazarbayev yê rêberê berê yê herî demdirêj yê welat bû , ji posta xwe ya bibandor ya serokê Konseya Ewlekariya Niştimanî, hat dûr xistin. Wezareta Karên Navxwe ya Qazaqistanê îro ragihand ku li welêt bi giştî 9 hezar û 900 kes jiber xwepêşandanan hatine desteser kirin. Ofîsa Tokayev jî da zanîn ku di derbarê serîrakirinên girseyî û êrîşên dijî polîsan de 338 lêpirsînên tawanbarîyê hatine vekirin.